விமர்சனங்கள் என்பது அனைத்துக் கலைகளுக்கும் அத்தியாவசியமானது. அந்தக் கலைஞர்களைப் பொதுவெளிக்குக் கொண்டு செல்வதில் விமர்சனங்களுக்கும் பங்கிருக்கிறது. சென்னையைத் தாண்டி இருப்பவர்களுக்கு கர்நாடக இசை மற்றும் டிசம்பர் கச்சேரிகளைக் கொண்டு சேர்ப்பதற்காகத்தான் நான் எழுதுகிறேன். சாமானிய மக்களுக்கும் கர்நாடக இசை குறித்த புரிதலை ஏற்படுத்தவும், அவர்களை இக்கச்சேரிகளை நோக்கி நகர்த்தவும் முடியும் என்பதே என் நோக்கம். எளிய மக்களையும் சென்றடைய வேண்டும் என்பதால் கர்நாடக இசை குறித்த நுட்பங்கள் சார்ந்து அதிகம் எழுதாமல் அங்கு நடப்பவை பற்றியும் கலந்து எல்லோருக்கும் புரியும்படியும், ரசிக்கும்படியும் எழுதுகிறேன். பரவலான மக்களைச் சென்றடைய வேண்டுமெனில் மொழியை எளிமையாகக் கையாள்வது அவசியம். நான் எனது மொழியை எளிமையாகவே கையாளுகிறேன்.